Innledning ved fylkesrådsleder for Troms og Finnmark fylkeskommune, Bjørn Inge Mo, Arbeiderpartiet 08.11.19

**Et sterkt nord**

Godtfolk!

I dag er en historisk dag. Arbeiderpartiet, Senterpartiet og Sosialistisk Venstreparti presenterer sin første politiske plattformen for Troms og Finnmark fylke. Det første fylkesrådet utgått fra Arbeiderpartiet, Senterpartiet og Sosialistisk venstreparti skal presenteres. I fellesskap vil samarbeidspartiene ta ansvar for å videreutvikle et sterkt nord.

Troms og Finnmark fylke har et landareal på 75 000 kvadratkilometer, 244 000 innbyggere og fylkeskommunen har et årsbudsjett på om lag 4,5 milliarder kroner.

Troms og Finnmark er en av verdens mest spennende regioner. Samarbeidspartiene vil legge til rette for et offensivt og nyskapende næringsliv, basert på regionens fortrinn.

Vi vil skape livskraftige samfunn preget av optimisme og framtidstro, slik at våre unge ønsker å satse i landsdelen. Vi vil videreutvikle et godt, likeverdig, offentlig og desentralisert tjenestetilbud i hele fylket.

Vi skal i fellesskap bidra til å løfte frem alt det positive som skjer i vår region, og de ansatte er fylkeskommunens viktigste ressurs.

Vår viktigste oppgave er å bidra til positiv utvikling, bolyst og bærekraftig vekst. Vi skal aktivt bidra til at befolkningen i nord sitter i førersetet for utviklingen av egen landsdel.

Fylkesrådet i Troms og Finnmark er sammensatt av kompetente, dyktige og fremtidsrettede personer.

Da ønsker jeg å presentere Fylkesrådet Mo:

* Fylkesrådsleder: Bjørn Inge Mo, Arbeiderpartiet
* Fylkesråd for plan, økonomi og kultur, samt fylkesrådets nestleder: Anne Toril Eriksen Balto, Senterpartiet
* Fylkesråd for næring og miljø, Karin Eriksen, Senterpartiet
* Fylkesråd for samferdsel: Kristina Hansen, Arbeiderpartiet
* Fylkesråd for utdanning: Bjarne Rohde, Sosialistisk Venstreparti

Troms og Finnmark fylkeskommune skal være en **fremoverlent regional samfunnsutvikler.** Gjennom gode fellesskapsløsninger vil samarbeidspartiene Arbeiderpartiet, Senterpartiet og Sosialistisk Venstreparti ta i bruk det enorme potensialet som ligger i nord for å gi folk trygghet for utvikling og muligheter i egen region. Fylket skal være en premissgiver for utviklingen av regionen og samhandle med befolkning, næringsliv, kommuner og forvaltning. Regionens potensiale skal bidra til å skape livskraftige samfunn i både distrikt, tettsteder og byer.

**Bærekraftige og langsiktige løsninger** er nødvendig for utviklingen av framtidens Troms og Finnmark. Samhandling mellom kunnskapsmiljø og næringsliv vil være sentralt for å fremme bærekraft i forhold til regionens fortrinn.

Våre folk skal være **stolt av å være i fra nord, kjenne sin sterke historie og være med på å videreutvikle en levende og fremtidsrettet region**.  De samarbeidende partiene vil stå for en politikk sterkt forankret i vår historie, felles kulturarv og flerkulturelle særpreg. Samisk og kvensk språk, kultur og identitet har en bærende posisjon i regionen.

Den viktigste ressursen i nord er **folket,** og ungdommen er vår nåtid og fremtid. Samarbeidspartiene er opptatt av å styrke ungdommens demokratiske medvirkning, og vil legge til rette for at ungdom blir tatt med på beslutningsprosessene. Vi er opptatt av at demokratiforståelse må starte tidlig, og vil bidra til samhandling med ungdomsrådene i kommunene.

**Hav- og landområder skal gi bærekraftig vekst og utvikling regionalt**, og samtidig være en del av nasjonens økonomiske ryggrad. Bruken av naturressurser skal skape verdier og ringvirkninger lokalt. Samarbeidspartiene vil videreutvikle det regionale folkevalgte nivå som den **fremste næringspolitiske aktør** og pådriver gjennom de oppgaver og virkemidler regionen har til rådighet. Dette skal gjøres gjennom et sterkere samarbeid med næringslivet, partene i arbeidslivet, kommunene og kunnskapsmiljø.

**Vi skal tilby et fremtidsrettet, praksisnært og interessant videregående tilbud.** Vi skal utdanne til både dagens og morgensdagens behov i nord.  Derfor trenger vi en sterkere samhandling mellom utdanning, næring og offentlig forvaltning for å sikre rekruttering av ungdom, tilgang på arbeidskraft og relevant kompetanse til eget næringsliv.

Dagens desentraliserte videregående skolestruktur skal legges til grunn. Ingen skolesteder skal legges ned i perioden. Dette innebærer blant annet at det ikke innføres såkalt fritt skolevalg for Troms og Finnmark som helhet. **Samarbeidspartiene vil verne om nærskoleprinsippet** og avventer utredning om resultater og erfaringer fra ordning med en felles opptaksregion i Finnmark.

**Det skal være trygt å ferdes i nord**. Det skal være forutsigbart. Og helst skulle vi hatt jernbane. Vi er et stort næringsfylke som har mange vogntog på veiene.

Helhetlig og funksjonell infrastruktur er grunnleggende i mange folks hverdag fordi det knytter folk og næringsliv sammen, samtidig som det legger til rette for utvikling og verdiskaping. Det gjør fylkeskommunens ansvar for fylkesveier, ferge-, båt- og busstilbud spesielt viktig.

I dagens samfunn der innbyggere, lokalsamfunn og næringsliv er avhengig av å kunne ta i bruk stadig flere digitale løsninger, er det avgjørende for en positiv samfunnsutvikling at den digitale infrastrukturen er utbygd i hele landet med god nok kapasitet. Det gjelder så vel bredbånd som telefoni. Samarbeidspartiene vil jobbe aktivt for å sikre at hele Troms og Finnmark får en digital infrastruktur som gir alle de samme mulighetene.

**Samferdsel** handler om næringslivets muligheter til å få transportert varer, det gjelder folks muligheter til mobilitet, det handler om forutsetningene for vekst og utvikling i samfunnet.

Det er store forskjeller innenfor transportsektoren mellom Nord - og Sør-Norge. Samarbeidspartiene vil om en finner det nødvendig, gå i gang med en egen utredning av jernbane i nord. Det gjøres om ikke regjeringens varslede initiativ om KVU for transportløsninger i Nord-Norge innbefattet Nord-Norgebanen, får en innretning som ivaretar ønsket framdrift og utredning av ulike teknologiske alternativer, trasealternativer og vurderinger knyttet til sammenheng med jernbanenettet i våre naboland.

Samarbeidspartiene vil arbeide for **opphevelse av tvangsreformen og sammenslåingen av Troms og Finnmark.** Vi skal jobbe aktivt mot tvangssammenslåingen av Troms og Finnmark, og vil sende en søknad om å dele opp fylket etter inndelingsloven. Et nytt stortingsflertall er avgjørende for å snu sentralisering og tvangssammenslåing.

De fleste fylkeskommunale arbeidsplasser ligger utenfor Vadsø og Tromsø. Slik skal det også være i framtiden. Så lenge Troms og Finnmark er sammenslått skal Tromsø være fylkeshovedstad, og det skal være ledelsesfunksjoner og stedlig ledelse i både Tromsø og Vadsø, i tråd med vedtatt divisjonsmodell. Samarbeidspartiene er opptatt av å flytte flere fylkeskommunale oppgaver ut i regionen, samtidig som man bygger dagens eksisterende kompetansemiljøer i Tromsø, Vadsø, Harstad og Finnsnes sterkere.

Gjennom regionreformen har fylkeskommunen **fått flere nye oppgaver av staten.** Samarbeidspartiene forutsetter at disse følges opp med tilstrekkelige økonomiske virkemidler. **Vårt mål er at de nye oppgavene skal bidra til en styrking av livskraftige lokalsamfunn, tettsteder og byer i Troms og Finnmark.**

Troms og Finnmark skal stå i en særstilling i utformingen av nordområdepolitikken og forholdet til Russland. Bosetting og aktivitet i nord er viktig for Norges geopolitiske og sikkerhetspolitiske posisjon i Arktis.

**Som Norges største forsvarsfylke** og NATOs nordflanke må man sørge for velfungerende samarbeid mellom forsvar, sivilsamfunn og forsvarskommunene. Fylkeskommunen vil, i samarbeid med forsvarskommunene, utarbeide næringsstrategier knyttet til Forsvarets tilstedeværelse og våre allierte. Som grensefylke mot Russland skal vi bidra til fortsatt forutsigbarhet, dialog og folk-til-folk samarbeid.

Vi tar ansvar. Vi skal se helheten. Vi skal stå på hver dag for at det skal skje positiv utvikling i våre 39 kommuner1.

Vi skal være en stemme inn på politikkområder hvor regjeringen svikter i befolkningen i nord. Nordområdepolitikken. Distriktspolitikken. Næringspolitikken. Utdanningspolitikken

Helsepolitikken. Forsvarspolitikken.

Regionen har samme strategisk viktige posisjon i verden, selv om grenser på kartet viskes ut. Vi ligger i hjertet av nordområdene. I generasjoner har utviklet samarbeid på tvers av landegrensene. Fylkesrådet vil benytte enhver anledning til å fronte «nord sett fra nord» og bruke våre organisasjoner og kunnskapsmiljø for å utvikle Arktis.

Vi beredt til å bidra til en positiv og trygg utvikling i vår del av verden.

 La det ikke være noen tvil. Vi tar ansvar fordi:

* Vår viktigste oppgave er å bidra til positiv utvikling, bolyst og bærekraftig vekst i Troms og Finnmark. Vi skal aktivt bidra til at befolkningen i nord sitter i førersetet for utviklingen av egen landsdel.
* Vi vil skape livskraftige samfunn preget av optimisme og framtidstro, slik at våre unge ønsker å satse i landsdelen.
* Vil ha en kraftfull satsing på næringer i nord og legge til rette for et offensivt og nyskapende næringsliv, basert på regionens fortrinn.
* Vi vil styrke utviklingen i nord gjennom å prioritere satsninger som styrker lokalt og regionalt eierskap.
* Vi skal sikre lokalt eierskap i våre selskap.
* Vi vil videreutvikle et godt, likeverdig, offentlig og desentralisert tjenestetilbud i hele fylket.
* Våre ungdommer skal fortsatt ha et fremtidsrettet skoletilbud i hele fylket.
* Hurtigbåter, ferger og busser skal fortsatt frakte folk og gods mellom by og bygd, bygd og bygd og innad i byene.
* Vi skal fortsatt utjevne sosiale forskjeller og tilby en likeverdig og god tannhelsetjeneste.
* Vi skal være et ledende kultur- og idrettsfylke hvor frivillighetens vilkår skal styrkes.
* Vi skal være en tydelig stemme i viktige saker for oss i nord.

Vi mener fellesskapet best kan ivareta interessene i fylket.

Vi skal ha en kraftfull satsing for et sterkt nord.